ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1627/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Υποβολή προτάσεων προγραμμάτων σύμφωνα με το άρθρο 235

Θα μπορούσε η Επιτροπή να δηλώσει επακριβώς τις ημερομηνίες κατά τις οποίες έγιναν προτάσεις προγραμμάτων στο Συμβούλιο όσον αφορά έκαστο των προγραμμάτων υπέρ των γυναικών, υπέρ των ηλικιωμένων και κατά της φτώχειας και την ακριβή ημερομηνία παροχής μελετών πλήρους αποτιμήσεως στην Επιτροπή όσον αφορά τα προηγούμενα προγράμματα σε έκαστο των εν λόγω πεδίων;

Εάν δεν έχει αναληφθεί η εκπόνηση αυτών των μελετών ή δεν δεν έχει ακόμη ολοκληρωθεί, θα μπορούσε η Επιτροπή να το επισημάνει αυτό καθώς και να αναφέρει την ημερομηνία κατά την οποία αναμένεται η ολοκλήρωση;

Απάντηση του κ. Flynn εξ ονόματος της Επιτροπής (6 Σεπτεμβρίου 1996)

Η Επιτροπή ενέκρινε στις 19 Ιουλίου 1995 πρόταση απόφασης του Συμβουλίου περί του τέταρτου μεσοπρόθεσμου κοινοτικού προγράμματος δράσης για την ισότητα ευκαιριών για γυναίκες και άνδρες (1996-2000) ((COM(95)381 τελικό. )).

Στις 22 Δεκεμβρίου 1995, το Συμβούλιο ενέκρινε το τέταρτο μεσοπρόθεσμο κοινοτικό πρόγραμμα δράσης για την ισότητα ευκαιριών για γυναίκες και άνδρες (1996-2000) ((ΕΕ L 335, 30.12.1995. )).

Η Επιτροπή προέβη σε ενδιάμεση αξιολόγηση του τρίτου μεσοπρόθεσμου κοινοτικού προγράμματος δράσης για την ισότητα ευκαιριών για γυναίκες και άνδρες (1991-1995) ((COM(95)246. )).

Η τελική αξιολόγηση του προγράμματος αυτού, για την οποία η Επιτροπή έπρεπε να περιμένει την ολοκλήρωση της εφαρμογής του, βρίσκεται σε εξέλιξη.

Την 1η Μαρτίου 1995 η Επιτροπή ενέκρινε πρόταση του Συμβουλίου περί κοινοτικής υποστήριξης ενεργειών υπέρ των ηλικιωμένων ((COM(95)53. )).

Στις 28 Φεβρουαρίου 1994 παραδόθηκε στην Επιτροπή έκθεση αξιολόγησης σχετικά με τις «Κοινοτικές ενέργειες για τους ηλικιωμένους» (1991-1993) και για το 'Ευρωπαϊκό έτος των ηλικιωμένων και της αλληλεγγύης μεταξύ των γενεών' (1993), η οποία καταρτίστηκε από ομάδα ανεξάρτητων εμπειρογνωμόνων.

Η Επιτροπή ενέκρινε στις 20 Σεπτεμβρίου 1993 πρόταση απόφασης του Συμβουλίου για τη θέσπιση μεσοπρόθεσμου προγράμματος δράσης για την καταπολέμηση του αποκλεισμού και την προώθηση της αλληλεγγύης (1994-1999) ((COM(93)435. )).

Η ενδιάμεση έκθεση για το προηγούμενο πρόγραμμα δράσης για την καταπολέμηση της φτώχειας (το αποκαλούμενο Φτώχεια 3) επισυναπτόταν στην εν λόγω πρόταση. Η τελική έκθεση για το ίδιο πρόγραμμα εγκρίθηκε από την Επιτροπή στις 27 Μαρτίου 1995.

Για το πρόγραμμα Φτώχεια 3 πραγματοποιήθηκαν διάφορες αξιολογήσεις από εμπειρογνώμονες (Τα διδάγματα του προγράμματος Φτώχεια 3, από την Pauline Conroy 7 Η δυναμική του προγράμματος στην ενδιάμεση φάση, από την κεντρική μονάδα 7 Εξελίξεις και επιτεύγματα, από την κεντρική μονάδα 7 Τα επιτεύγματα του προγράμματος Φτώχεια 3, σεμινάριο λήξης 7 Αξιολόγηση του Φτώχεια 3, διάφοροι εμπειρογνώμονες 7 Αξιολόγηση του Φτώχεια 3: Η εθνική και τοπική εμπειρία, διάφοροι εμπειρογνώμονες, εκδ. Sιamus Σ Cinnιide).
ΓΡΑΠΤΗ ΕΡΩΤΗΣΗ E-2119/96 υποβολή: Josι Valverde Lσpez (PPE) προς την Επιτροπή (26 Iουλίου 1996)

Θέμα: Ευθύνες των βιομηχάνων ζωικών αλεύρων με βάση κρέας και οστά βοοειδών προσβληθέντων από ΣΕΒ

Σύμφωνα με όλες τις έως τώρα ενδείξεις μέσο μετάδοσης της επιδημίας της σπογγοειδούς εγκεφαλοπάθειας των βοοειδών φαίνεται να είναι η παραγωγή και εμπορία ζωικών αλεύρων από παραπροϊόντα βοοειδών προσβληθέντων από ΣΕΒ.

Ερωτάται η Επιτροπή: Γνωρίζει αν οι βρετανοί κτηνοτρόφοι έχουν εγείρει απαιτήσεις αποζημίωσής τους εκ μέρους των βιομηχανιών ζωικών αλεύρων;

Απάντηση του κ. Fischler εξ ονόματος της Επιτροπής (23 Σεπτεμβρίου 1996)

Η Επιτροπή δε διαθέτει τη ζητούμενη πληροφορία.
ΓΡΑΠΤΗ ΕΡΩΤΗΣΗ P-2068/96 υποβολή: Josι Apolinαrio (PSE) προς την Επιτροπή (12 Iουλίου 1996)

Θέμα: Ενισχύσεις προς οργανώσεις παραγωγών ξηρών καρπών - Πορτογαλία

Στην Πορτογαλία, η σύσταση οργανώσεων παραγωγών ξηρών καρπών με κέλυφος και χαρουπιών προσέκρουε, έως το 1995, σε ορισμένα εμπόδια τα οποία όμως σήμερα δεν υφίστανται πλέον και τούτο χάρις εις την πολιτική δέσμευση των εθνικών αρχών και στον ζήλο που επέδειξαν οι περιφερειακές διαρθρώσεις του Υπουργείου Γεωργίας. Ωστόσο, αναγγέλθηκε στο πλαίσιο της νέας Κ.Ο.Α. οπωρολαχανικών ότι αυτά τα ειδικά μέτρα θα παύσουν να ισχύουν.

Ποια μεταβατικά μέτρα θα εφαρμοσθούν για αυτές τις ενισχύσεςι προς τις οργανώσεις παραγωγών ξηρών καρπών με κέλυφος και χαρουπιών; Πότε λήγει η προθεσμία για την αναγνώρισή τους και για ποιο χρονικό διάστημα θα χορηγούνται οι προβλεπόμενες ενισχύσεις για τα προγράμματα βελτίωσης της παραγωγής;

Απάντηση του κ. Fischler εξ ονόματος της Επιτροπής (1 Αυγούστου 1996)

Το κοινοτικό καθεστώς στήριξης που παρέχεται για τα καρύδια βάσει του τίτλου ΙΙα του κανονισμού (ΕΟΚ) αριθ. 1035/72 ((ΕΕ αριθ. L 118 της 20.05.1972. )) δεν περιλαμβάνεται στις προτάσεις για τη μεταρρύθμιση της κοινής οργάνωσης αγοράς για τα οπωροκηπευτικά. Εντούτοις, όλα τα δικαιώματα που αποκτούν οι αναγνωρισμένες οργανώσεις παραγωγών στο πλαίσιο του κανονισμού (ΕΟΚ) αριθ. 1035/72, συμπεριλαμβανομένων και όλων των ειδικών μέτρων για τα καρύδια, θα διατηρηθούν. Έτσι, θα συνεχίσουν να εφαρμόζονται όλα τα προγράμματα βελτίωσης επί 10 έτη.

Οι οργανώσεις παραγωγών καρυδιών θα είναι επιλέξιμες για αναγνώριση στο πλαίσιο του κανονισμού (ΕΟΚ) αριθ. 1035/72 μέχρι τη θέση σε ισχύ της νέας κοινής οργάνωσης αγοράς. Στο πλαίσιο της τρέχουσας πρότασης, οι αναγνωρισμένες οργανώσεις παραγωγών θα μπορούν να λαμβάνουν στήριξη, ιδίως από ταμεία λειτουργίας.
ΓΡΑΠΤΗ ΕΡΩΤΗΣΗ E-2372/96 υποβολή: Gianfranco Dell'Alba (ARE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Δεδομένης της σημασίας και του ενδιαφέροντος που αποδίδει το Ευρωπαϊκό Κοινοβούλιο στο πρόγραμμα Ευρωπαϊκή Εθελοντική Υπηρεσία (Β3-1011), θα μπορούσε η Επιτροπή να υποβάλει λεπτομερή έκθεση για τις ανειλημμένες δράσεις, τους επιλεγέντες οργανισμούς... από τότε που πρωτοδημιουργήθηκε το πρόγραμμα, και να διευκρινίσει με ποιόν τρόπο χρησιμοποιήθηκαν τα κεφάλαια κατανέμοντάς τα αναλόγως του τύπου των δαπανών;

Απάντηση της κας Cresson εξ ονόματος της Επιτροπής (1 Οκτωβρίου 1996)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1487/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Πριμοδότηση επιλέξιμων (αιγοπρόβατα) το 1995

Σύμφωνα με καταγγελίες του Κτηνοτροφικού Συλλόγου Ευβοίας, οι πριμοδοτήσεις για τα επιλέξιμα (αιγοπρόβατα) για το 1995 δεν έχουν φτάσει ακόμη στους κτηνοτρόφους-παραγωγούς. Ερωτάται η Επιτροπή:

1. Πότε εγκρίθηκαν τα συγκεκριμένα ποσά;

2. Πότε εκταμιεύθηκαν;

3. Θεωρεί ότι θα έπρεπε να τα έχουν πάρει οι κτηνοτρόφοι;

4. Υπάρχει η δυνατότητα σε περίπτωση καθυστερήσεων να αποδοθούν και οι αναλογούντες τόκοι;

Aπάντηση του κ. Fischler εξ ονόματος της Επιτροπής (3 Ιουλίου 1996)

Το οριστικό ποσό της κοινοτικής πριμοδότησης ανά προβατίνα και ανά αίγα, στην οποία αναφέρεται το Αξιότιμο Μέλος του Κοινοβουλίου, έχει καθοριστεί για την περίοδο 1995, στις 2 Φεβρουαρίου 1996 από την Επιτροπή σε επίπεδο 24,821 ECU ανά προβατίνα που παράγει μεγάλους αμνούς και 19,857 ECU ανά αίγα, καθώς και ανά προβατίνα που παράγει μικρούς αμνούς. Σύμφωνα με την ισχύουσα ρύθμιση, η Ελλάδα πρέπει να προβεί στην καταβολή της εν λόγω πριμοδότησης πριν από τις 15 Οκτωβρίου 1996.

Για παν ενδεχόμενο, η Επιτροπή υπενθυμίζει ότι παρείχε κατά το τέλος Ιουνίου 1995 στα κράτη μέλη τη δυνατότητα να καταβάλουν δύο προκαταβολές ύψους 7,814 ECU ανά προβατίνα (μεγάλοι αμνοί) και 6,251 ECU ανά αίγα και ανά προβατίνα (μικροί αμνοί και ερίφια). Η πληρωμή των προκαταβολών αυτών ήταν προαιρετική, ενώ η απόφαση πληρωμής ή μη πληρωμής εναπόκειται στις αρχές των κρατών μελών και αποτελεί ενιαίο κανόνα ο οποίος πρέπει να εφαρμόζεται στο σύνολο της επικράτειας του ιδίου κράτους μέλους.

Σύμφωνα με τις πληροφορίες που διαθέτει η Επιτροπή, η Ελλάδα άρχισε μεταξύ Φεβρουαρίου και Απριλίου 1996 την πληρωμή των προκαταβολών της πριμοδότησης αυτής για ποσό 69,6 εκατ. ECU καθώς και ενός τμήματος του υπολοίπου για ποσό 46,8 εκατ. ECU.
ΓΡΑΠΤΗ ΕΡΩΤΗΣΗ E-1630/96 υποβολή: Richard Howitt (PSE) προς την Επιτροπή (24 Ιουνίου 1996)

Θέμα: Ενίσχυση της ΕΕ προς τη Διεθνή Ομοσπονδία Προγραμματισμένης Τεκνοποιίας

Πόσα χρήματα χορηγεί η ΕΕ στη Διεθνή Ομοσπονδία Προγραμματισμένης Τεκνοποιίας (International Planned Parenthood Federartion - IPPF) και σε τί ακριβώς δαπανάται το ποσό αυτό;

Δαπανάται το ποσό αυτό κατά τρόπον άμεσο σε έργα ελέγχου της αυξήσεως του πληθυσμού στην Κίνα ή χρησιμοποιείται εμμέσως, επί παραδείγματι για να σταλούν υπάλληλοι στις διασκέψεις του Καΐρου και του Πεκίνου να παρεμποδίσουν την έγκριση προτάσεων από τις οργανώσεις που είναι υπέρ της ζωής με τις οποίες καταδικάζεται η πολιτική της Κίνας για ένα παιδί ανά ζευγάρι;

Απάντηση του κ. Marin, εξ ονόματος της Επιτροπής (18 Ιουλίου 1996)

Το 1993, η Επιτροπή συμφώνησε με την Διεθνή Ομοσπονδία Οικογενειακού Προγραμματισμού (IPPF) να ενισχύσει τριετές πρόγραμμα, με ποσό ύψους 10,5 εκατ. ECU, με τίτλο «Ενίσχυση στην IPPF για την παροχή οικογενειακού προσανατολισμού για τη μείωση της γεννητικότητας στις χώρες της Νότιας και Ανατολικής Μεσογείου». Επρόκειτο για επιδότηση βάσει του κονδυλίου του προϋπολογισμού Β7-4080 «Ενέργειες προώθησης πολυμερούς και περιφερειακής ή υποπεριφερειακής συνεργασίας στην Μεσόγειο»

Στο πρόγραμμα αυτό ενώσεις οικογενειακού προγραμματισμού από το Μαρόκο, την Τυνησία, την Αλγερία, την Αίγυπτο, τη Γάζα και τη Δυτική Όχθη, την Ιορδανία, το Λίβανο και την Τουρκία εφαρμόζουν ολοκληρωμένες ενέργειες με στόχο τη μείωση της γεννητικότητας, τη βελτίωση του οικογενειακού προγραμματισμού, την παροχή υγειονομικών υπηρεσιών σχετικά με τη γεννητικότητα, το σεξ, τη μητέρα και το παιδί και την ενίσχυση του ρόλου της γυναίκας. Δεν έχουν χρηματοδοτηθεί άλλες δραστηριότητες της IPPF από την Επιτροπή, ούτε έχουν διοχετευθεί χρήματα απευθείας στα προγράμματα στην Κίνα.

Η Επιτροπή δεν γνωρίζει καμμία έμμεση ενέργεια που έχει στόχο να εμποδίσει κινήσεις που καταδικάζουν την πολιτική της Κίνας «για ένα παιδί ανά ζευγάρι».
ΓΡΑΠΤΗ ΕΡΩΤΗΣΗ E-1477/96 υποβολή: Glyn Ford (PSE) προς την Επιτροπή (12 Ιουνίου 1996)

Θέμα: Kρούσματα λύσσας

Μπορεί η Επιτροπή να αναφέρει πόσα κρούσματα λύσσας σημειώθηκαν σε κάθε κράτος μέλος της ΕΕ κάθε χρόνο τα τελευταία πέντε χρόνια;

Απάντηση του κ. Fischler εξ ονόματος της Επιτροπής (28 Ιουνίου 1996)

Καταγραφέντα κρούσματα λύσσας στα κράτη μέλη, κατά τα έτη από το 1991 έως το 1995

>TABLE>
ΓΡΑΠΤΗ ΕΡΩΤΗΣΗ P-1834/96 υποβολή: Heidi Hautala (V) προς την Επιτροπή (28 Iουνίου 1996)

Θέμα: Συνέπειες της εκ μέρους του Δικαστηρίου των ΕΚ ακύρωσης της απόφασης του Συμβουλίου Γεωργίας (C-303/94)

Στις 18 Ιουνίου, το Δικαστήριο ακύρωσε την απόφαση του Συμβουλίου Γεωργίας (94/43/ΕΚ) σχετικά με το δικαίωμα των κρατών μελών να ρυπαίνουν τα επιφανειακά και υπόγεια ύδατά τους πέραν των ήδη καθορισμένων ορίων.

Η ακύρωση συνεπάγεται την υποχρέωση της Επιτροπής και των κρατών μελών να μεριμνήσουν σοβαρά για την προστασία της υγείας των πολιτών καθώς και για την προστασία του περιβάλλοντος. Τα νέα κράτη μέλη έχουν ιδιαίτερο πρόβλημα, καθώς τώρα πλέον πρέπει να επιτρέψουν την εισαγωγή και τη χρησιμοποίηση στη γεωργία τους πολύ ευρύτερου φάσματος φυτοφαρμάκων απ' ό τι πριν από την ένταξή τους στην Ευρωπαϊκή Ένωση.

Στο 5ο πρόγραμμα περιβαλλοντικής δράσης η Επιτροπή υποσχέθηκε να υποβάλει προτάσεις για τη βαθμιαία μείωση της χρήσης φυτοφαρμάκων στη γεωργία. Ως μέσα για τον σκοπό αυτό θα μπορούσαν να χρησιμοποιηθούν οι φόροι επί της χρήσεως φυτοφαρμάκων, τα πιστοποιητικά για τους γεωργούς που χρησιμοποιούν λιγότερα φυτοφάρμακα και, ιδίως, η λεγομένη αρχή της υποκατάστασης που εφαρμόζεται στη Δανία και τη Σουηδία και προτείνεται σήμερα στην υπό εξέταση οδηγία περί βιοκτόνων.

Προτίθεται η Επιτροπή να συντάξει σήμερα ένα νέο Παράρτημα VI στη βασική οδηγία (91/414/ΕΚ) ((ΕΕ L 230, 19.8.1991, σ. 1. )) όπου θα περιλαμβάνονται οι φόροι, τα πιστοποιητικά και η αρχή της υποκατάστασης ως μέσα για τη μείωση της χρήσης φυτοφαρμάκων στη γεωργία και της ζημίας που προκαλεί η χρησιμοποίησή τους;

Απάντηση του κ. Fischler εξ ονόματος της Επιτροπής (18 Ιουλίου 1996)

Η Επιτροπή επισήμανε ότι το Ευρωπαϊκό Δικαστήριο κατήργησε την οδηγία 94/43/ΕΚ του Συμβουλίου της 27ης Ιουλίου 1994 ((ΕΕ αριθ. L 227 της 01.09.1994. )), για την προσάρτηση του παραρτήματος VI στην οδηγία 91/414/ΕΟΚ ((ΕΕ αριθ. L 230 της 19.08.1991. )), σχετικά με τη διάθεση στην αγορά φυτοπροστατευτικών προϊόντων.

Το άρθρο 4 της οδηγίας 91/414/ΕΟΚ προβλέπει γενικούς όρους για τα κράτη μέλη στην περίπτωση που επιτρέπουν φυτοπροστατευτικά προϊόντα. Η κατάργηση της οδηγίας αποσκοπεί στη λεπτομερέστερη αναφορά των όρων αυτών της βασικής οδηγίας.

Με δεδομένη την απόφαση του Δικαστηρίου η Επιτροπή προτίθεται να υποβάλει σύντομα στο Συμβούλιο νέα πρόταση για να συμπεριληφθούν στο παράρτημα VI της οδηγίας οι λεπτομερείς αυτοί όροι ώστε να διασφαλιστεί ότι δεν θα διακοπεί περαιτέρω παρά μόνο όσο είναι αυστηρώς απαραίτητο η κανονική λειτουργία της οδηγίας. Εντούτοις, μια τέτοια πρόταση δεν μπορεί να θεσπίσει δασμούς, πιστοποιητικά ή υποκατάστατες αρχές εφόσον αυτό απαιτεί τροποποίηση της ίδιας της βασικής οδηγίας.

Επιπλέον, στο πλαίσιο του πέμπτου περιβαλλοντικού προγράμματος εκπονείται μελέτη για την αειφόρο χρησιμοποίηση των φυτοπροστατευτικών προϊόντων, και, ιδιαιτέρα, για τα καταλληλότερα μέσα μείωσης χρησιμοποίησης φυτοπροστατευτικών προϊόντων. Αυτό θα επιτρέψει την ανάπτυξη, όπου είναι απαραίτητη, περαιτέρω προτάσεων για την ενσωμάτωση των περιβαλλοντικών απόψεων στη γεωργική πολιτική.
ΓΡΑΠΤΗ ΕΡΩΤΗΣΗ E-1661/96 υποβολή: Jesϊs Cabezσn Alonso (PSE) και Juan Colino Salamanca (PSE) προς το (24 Iουνίου 1996)

Θέμα: Η οργάνωση της αγοράς στον τομέα της πατάτας

Δεν φρονεί το Συμβούλιο ότι είναι επείγον και απαραίτητο να ρυθμιστεί με περισσότερο συγκεκριμένο τρόπο στην Ευρωπαϊκή Ένωση η οργάνωση της αγοράς στον τομέα της πατάτας ώστε να υπάρξει καλύτερη ισορροπία στην αγορά, να σταθεροποιηθούν οι τιμές, να διασφαλισθούν τα εισοδήματα των αγροτών και να αποφευχθούν στρεβλώσεις στον ανταγωνισμό και η καταχρηστική συμπεριφορά των κερδοσκόπων αυτού του τομέως;

Δεν φρονεί ότι είναι η κατάλληλη στιγμή για να αποδεσμευθεί η ΚΟΑ στον τομέα της πατάτας, θέμα το οποίο εκκρεμεί ενώπιον του Συμβουλίου εδώ και αρκετό καιρό;

Απάντηση (10 Οκτωβρίου 1996)

Εφιστάται η προσοχή των Αξιότιμων κ.κ. Βουλευτών στο γεγονός ότι η πρόταση της Επιτροπής που έχει υποβληθεί στο Συμβούλιο δεν προβλέπει μέσα που θα επιτρέψουν να σταθεροποιηθούν οι τιμές και να διασφαλιστεί το εισόδημα των παραγωγών.

Πράγματι, η πρόταση που υπέβαλε η Επιτροπή το 1992 περιορίζεται

- στον εσωτερικό τομέα, στην ενθάρρυνση της σύστασης ομίλων παραγωγών, κατά το πρότυπο του τομέα των ωποροκηπευτικών,

- στον τομέα τωνσυναλλαγών με τις τρίτες χώρες, στην καθιέρωση ενός συστήματος πιστοποιητικών εισαγωγής, που θα επιτρέψει τη στατιστική παρακολούθηση των εισαγωγών και τη λήψη μέτρων διασφάλισης.

Κατά τη σύνοδό του στις 14/17 Δεκεμβρίου 1992, το Συμβούλιο εξέτασε την πρόταση αυτή και συμφώνησε να προωθήσει τον φάκελλο αυτό και να προσθέσει στην πρόταση διατάξεις για τους κανόνες εμπορίας.

Η εξέταση της πρότασης αυτής από το Συμβούλιο το 1993 και 1994 δεν κατέληξε σε συμφωνία, λόγω της διαφοράς απόψεων μεταξύ των αντιπροσωπιών που δεν θεωρούν ότι απαιτείται κοινή οργάνωση αγοράς και των αντιπροσωπιών που επιθυμούν μια ΚΟΑ που θα περιλαμβάνει περισσότερο δεσμευτικά μέσα διαχείρισης της αγοράς, όπως υπογραμμίζουν οι Αξιότιμοι κκ. Βουλευτές.

Το Δεκέμβριο του 1995, η ισπανική προεδρία, επιδιώκοντας μια συμβιβαστική λύση, πρότεινε να προστεθεί στα τρία προαναφερθέντα στοιχεία - δηλαδή τη θέσπιση κοινών κανόνων εμπορίας, την ενθάρρυνση των ομίλων παραφωφών και το σύστημα συναλλαγών με τις τρίτες χώρες - η δημιουργία ενός Επιχειρησιακού Ταμείου ανάλογου προς αυτό που προτείνεται στο πλαίσιο της μεταρρύθμισης της ΚΟΑ των οπωροκηπευτικών.

Η πρόταση αυτή δεν οδήγησε σε προσέγγιση των απόψεων στο επίπεδο του Συμβουλίου, αφού οι διάφορες αντιπροσωπείες ενέμειναν στις προηγούμενες θέσεις τους.

Η ιρλανδική προεδρία προτίθεται να επαναλάβει την εξέταση του φακέλου, ώστε να υπάρξει το συντομότερο δυνατό απόφαση του Συμβουλίου.
ΓΡΑΠΤΗ ΕΡΩΤΗΣΗ E-1443/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Kατ' οίκον εργαζόμενοι και επαγγελματική κατάρτιση

Προτίθεται η Επιτροπή να αναλάβει δέσμευση να ενεργήσει όσον αφορά τις συστάσεις από τη δημοσίευσή της με τίτλο Κοινωνική Ευρώπη - Κατ' οίκον εργασία στην Ευρωπαϊκή Ένωση, Συμπληρωματική Έκδοση 2 95 και να εξασφαλίσει ότι οι κατ' οίκον εργαζόμενοι περιλαμβάνονται σε όλα τα προγράμματα της Ευρωπαϊκής Ενώσεως για την επαγγελματική κατάρτιση;

Προτίθεται επίσης η Επιτροπή να αναλάβει να εισαγάγει ειδικά προγράμματα καταρτίσεως για την αναβάθμιση των ικανοτήτων των κατ' οίκον εργαζομένων;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-1441/96, E-1442/96, E-1443/96 και E-1444/96 (31 Ιουλίου 1996)

Η Επιτροπή έχει αναγνωρίσει πλήρως την ανάγκη να καταβληθούν προσπάθειες σε ευρωπαϊκό επίπεδο για τη βελτίωση των συνθηκών εργασίας και των επαγγελματικών δυνατοτήτων των κατ' οίκον εργαζομένων, συγκαταλέγοντας την κατ' οίκον εργασία στις προτεραιότητες της κοινωνικής πολιτικής στο πλαίσιο του μεσοπρόθεσμου προγράμματος κοινωνικής δράσης της Επιτροπής (1995-1997) ((COM(95) 134 τελικό ))

Με βάση τη διεθνή σύμβαση και σύσταση σχετικά με την κατ' οίκο εργασία που εγκρίθηκε πρόσφατα, η Επιτροπή επανεξετάζει την πολιτική της, λαμβάνοντας υπόψη τα κείμενα της Διεθνούς Οργάνωσης Εργασίας (ΔΟΕ). Στο πλαίσιο αυτό, το έργο του οργανισμού αυτού του ΟΗΕ θα αποτελέσει σημαντικό σημείο εκκίνησης.
ΓΡΑΠΤΗ ΕΡΩΤΗΣΗ E-1680/96 υποβολή: Renzo Imbeni (PSE) προς την Επιτροπή (24 Ιουνίου 1996)

Θέμα: Προετοιμασία ενιαίου νομίσματος και τυφλοί

Θα μπορούσε να μας ενημερώσει η Επιτροπή εάν στο πλαίσιο των προπαρασκευαστικών εργασιών για το ενιαίο νόμισμα ελήφθησαν υπόψη και οι ειδικές ανάγκες των τυφλών, τόσο κατά την ενημερωτική εκστρατεία για τους πολίτες, όσο και κατά την τεχνική υλοποίηση εις τρόπον ώστε να επιτρέπεται η αναγνώριση του νέου ευρωπαϊκού νομίσματος (ΕΥΡΩ) από τους τυφλούς;

Απάντηση του κ. de Silguy εξ ονόματος της Επιτροπής (22 Ιουλίου 1996)

Η Επιτροπή ήρθε σε επαφή με τις οργανώσεις των τυφλών και ατόμων με προβληματική όραση ήδη στο πλαίσιο της κατάρτισης του πράσινου βιβλίου για τις πρακτικές ρυθμίσεις σχετικά με την καθιέρωση του ενιαίου νομίσματος ((COM(95) 333. )) και έλαβε και θα συνεχίσει να λαμβάνει υπόψη της τους προβληματισμούς τους τόσο στο πλαίσιο των προπαρασκευαστικών εργασιών για τη μετάβαση στο ενιαίο νόμισμα, καθώς και σε επίπεδο ανακοινώσεων.

Η προετοιμασία των χαρτονισμάτων και των κερμάτων σε ευρώ αποτελεί αντίστοιχα αρμοδιότητα του Ευρωπαϊκού Νομισματικού Ινστιτούτου και της ομάδας διευθυντών των νομισμάτων των κρατών μελών, η οποία έχει λάβει σχετική εντολή του Συμβουλίου Ecofin.

Η Επιτροπή επέστησε την προσοχή των εν λόγω δύο οργανισμών στις συστάσεις που εξέδωσε η Ευρωπαϊκή Ένωση Τυφλών. Έχουν ήδη πραγματοποιηθεί συναντήσεις μεταξύ των εκπροσώπων των εν λόγω οργανισμών και η εν λόγω ένωση καλείται τακτικά να γνωμοδοτήσει όσον αφορά τις τρέχουσες εργασίες.
ΓΡΑΠΤΗ ΕΡΩΤΗΣΗ E-1271/96 υποβολή: Amedeo Amadeo (NI) προς την Επιτροπή (24 Μαΐου 1996)

Θέμα: Κοινή οργάνωση της αγοράς στον τομέα των οπωροκηπευτικών

Ο Τίτλος ΙΙΙ της προτάσεως κανονισμού για την κοινή οργάνωση της αγοράς στον τομέα των οπωροκηπευτικών (CΟΜ(95)434 τελ. ((ΕΕ C 52 της 21.02.1996, σελ. 1 ))) αφορά τις διεπαγγελματικές οργανώσεις που έχουν συσταθεί με πρωτοβουλία μεμονωμένων ενώσεων, ή τις ήδη υπάρχουσες οργανώσεις οι οποίες εκπροσωπούν μεγάλο μέρος των διαφόρων επαγγελματικών κατηγοριών του τομέα των οπωροκηπευτικών. Αυτές οι διεπαγγελματικές οργανώσεις μπορούν να συμβάλουν στην πληρέστερη θεώρηση των πραγματικών συνθηκών που επικρατούν στην αγορά, στη διευκόλυνση της εξέλιξης της οικονομικής συμπεριφοράς, στη βελτίωση των γνώσεων και κυρίως στην οργάνωση της παραγωγής, παράλληλα με την παρουσίαση και εμπορία των προϊόντων. Στην πρόταση κανονισμού προβλέπεται ότι, όταν θα καθορισθούν οι μορφές δράσεως, θα γίνει η ειδική αναγνώριση των οργανώσεων εκείνων που αποδεικνύουν ότι πράγματι εκπροσωπούν τιος ενώσεις και λαμβάνουν θετικές δράσεις για την επίτευξη των προαναφερθέντων στόχων.

Λαμβάνοντας υπόψη τους νόμους της αγοράς, ζητείται από την Επιτροπή να λάβει υπόψη της τις ιδιαιτερότητες των διαφόρων κρατών μελών και να καταστήσει προεραιτική την εφαρμογή των διεπαγγελματικών συμφωνιών.

Απάντηση του κ. Fischler εξ ονόματος της Επιτροπής (21 Ιουνίου 1996)

Η πρόταση της Επιτροπής για τη μεταρρύθμιση του τομέα των οπωροκηπευτικών περιλαμβάνει, στον τίτλο ΙΙΙ, διάταξη για τις διεπαγγελματικές οργανώσεις και συμφωνίες. Η διάταξη αυτή έχει γενική εφαρμογή. Κατά την εξέταση του τίτλου αυτού από τα όργανα του Συμβουλίου, ορισμένες αντιπροσωπείες θεώρησαν ότι η διάταξη αυτή δεν ήταν κατάλληλη για τα κράτη μέλη τους, λαμβανομένων υπόψη των υφιστάμενων διαρθρώσεων.

Η συζήτηση σχετικά με το θέμα αυτό συνεχίζεται.
ΓΡΑΠΤΗ ΕΡΩΤΗΣΗ P-1463/96 υποβολή: Undine-Uta Bloch von Blottnitz (V) προς την Επιτροπή (31 Μαΐου 1996)

Θέμα: Η φαιά αρκούδα στην ΕΕ

Η άγρια φαιά αρκούδα που ζει σε περιοχές της Ευρωπαϊκής Ένωσης τείνει προς εξαφάνιση. Για το λόγο αυτό καταβάλλονται μεγάλες προσπάθειες να μεταφερθούν και να εγκατασταθούν τέτοια ζώα σε ορισμένες περιοχές. Ταυτόχρονα σε ζωολογικούς κήπους της Κοινότητας εκτρέφονται κάθε χρόνο φαιές αρκούδες, διότι τα χαριτωμένα μικρά αρκουδάκια προσελκύουν το κοινό. Όταν τα ζώα μεγαλώσουν, οι ζωολογικοί κήποι απαλλάσσονται από τις αρκούδες αυτές με διάφορους τρόπους. Στο Sachsen-Anhalt (Γερμανία) υπάρχει ένα εστιατόριο που εκτρέφει φαιές αρκούδες, τις οποίες εκθέτει σε κλουβιά για τη διασκέδαση του κοινού, και κατόπιν τις σφάζει και τις προωθεί για κατανάλωση.

1. Σε ποιές περιοχές της ΕΕ και με ποιό τρόπο ακριβώς προετοιμάζεται σήμερα η επιστροφή των αρκούδων στο φυσικό περιβάλλον;

2. Ποιός έχει αναλάβει τις δαπάνες για τα προγράμματα αυτά, σε ποιό ύψος ανέρχονται και με ποιό τρόπο συμμετέχει η ΕΕ οικονομικά και/ή θεωρητικά σε τέτοια προγράμματα;

3. Τι πρεσβεύει η Επιτροπή σχετικά με το πρόβλημα της εκτροφής νεαρών φαιών αρκούδων σε ευρωπαϊκούς ζωολογικούς κήπους με μόνο στόχο τη βραχυπρόθεσμη διασκέδαση του κοινού;

4. Πώς αξιολογεί η Επιτροπή το γεγονός ότι από τη μια πλευρά καταβάλλονται μεγάλες προσπάθειες για να εγκατασταθούν οι αρκούδες στη φύση, από την άλλη πλευρά όμως (όπως στο Sachsen-Anhalt) εκτρέφονται και διατηρούνται αρκούδες υπό απαράδεκτες συνθήκες με τελικό στόχο την κατανάλωση;

Απάντηση της κας Bjerregaard εξ ονόματος της Επιτροπής (2 Ιουλίου 1996)

1-2. Η Επιτροπή δεν διαθέτει στοιχεία σχετικά με τα πιθανά σχέδια αναπαραγωγής, υπό συνθήκες αιχμαλωσίας, για την εκ νέου ένταξη της καφετιάς αρκούδας (ursus arctos) στο φυσικό περιβάλλον της Κοινότητας.

3-4. Η Επιτροπή έχει υποβάλει σχετική σύσταση στο Συμβούλιο για τις συνθήκες κράτησης των αγρίων ζώων, στο πλαίσιο των ζωολογικών κήπων ((COM(95) 619 τελικό )). Το πρόβλημα της αναπαραγωγής υπό συνθήκες αιχμαλωσίας, εξετάζεται στη σύσταση αυτή στο σημείο 8.8..

Η ενίσχυση εξάλλου του πληθυσμού που συγχρηματοδοτήθηκε στο πλαίσιο των σχεδίων του LIFE-φυσικό σκέλος, προήλθε από δείγματα αρκούδων από άγριο μη απειλούμενο πληθυσμό.